b'\n_START_ARTICLE_\nTriton (luna)\n_START_SECTION_\nIme\n_START_PARAGRAPH_\nTriton je imenovan po Tritonu, bogu morja iz gr\xc5\xa1ke mitologije. Ime je predlagal Nicolas Camille Flammarion leta 1880. Nekoliko je nenavadno, da Lassell, ki je odkritelj Tritona, ni hotel imenovati svojega odkritja, ker je samo nekaj let kasneje dolo\xc4\x8dil imena za svoja kasnej\xc5\xa1a odkritja, osmo Saturnovo luno (Hiperion) ter tretjo in \xc4\x8detrto Uranovo luno (Ariel in Umbriel)._NEWLINE_Po Flammarionovem predlogu so ime Triton neodvisno predlagali \xc5\xa1e drugi   , vendar pa je bilo leta 1909 sporo\xc4\x8deno, da\xc2\xa0\xc2\xbbni v splo\xc5\xa1ni rabi\xc2\xab. Celo leta 1939 je bilo omenjeno, da ime\xc2\xa0\xc2\xbbni v splo\xc5\xa1ni rabi\xc2\xab\xc2\xa0. V astronomskih virih se je preprosto imenoval kot\xc2\xa0\xc2\xbbsatelit Neptuna\xc2\xab. \xc5\xa0e bolj nenavadno je, da se ve\xc4\x8dina omemb Tritona v astronomskih virih poznega 19. in zgodnjega 20. stoletja nana\xc5\xa1a na ime domnevnega marsovskega kanala._NEWLINE_Mogo\xc4\x8de je odkritje druge Neptunove lune Nereide leta 1949 pripomoglo, da je Triton kon\xc4\x8dno dobil uradno ime.\n_START_SECTION_\nTirnica\n_START_PARAGRAPH_\nTriton je med vsemi veliki lunami v Oson\xc4\x8dju poseben v tem, da ima vzvratno tirnico (to pomeni, da Triton obkro\xc5\xbea planet v nasprotni smeri vrtenja planeta). Majhne zunanje lune Jupitra in Saturna imajo prav tako vzvratne tirnice, kot tudi tri Uranove zunanje lune, vendar pa ima najve\xc4\x8dja med vsemi temi (Feba) samo 8\xc2\xa0% polmera in 0,03\xc2\xa0% mase Tritona. Lune v vzvratnih tirnicah ne morejo nastati v istem podro\xc4\x8dju solarne meglice kot pa planeti, ki jih obkro\xc5\xbeajo, ampak morajo biti ujete iz nekje drugod. Verjetno je Triton ujeto telo Kuiperjevega pasu. Ujetje Tritona bi lahko razlo\xc5\xbeilo \xc5\xa1tevilne zna\xc4\x8dilnosti Neptunovega sistema, kot so izjemno izsredna tirnica Neptunove lune Nereide, malo\xc5\xa1tevil\xc4\x8dnost lun v primerjavi z drugimi plinastimi velikani (Tritonova tirnica bi se v sprva kri\xc5\xbeala s tirnicami drugih manj\xc5\xa1ih lun in jih razpr\xc5\xa1ila z gravitacijskim vplivom) in dokaz razlo\xc4\x8devanja Tritonove notranjosti (plimsko segrevanje zaradi izsredne tirnice takoj po ujetju in nato spreminjanje tirnice v kro\xc5\xbeno bi lahko ohranilo Titan v teko\xc4\x8dem stanju vsaj eno milijardo let). Tritonova podobnost v velikosti in sestavi s planetom Plutonom ter Plutonova izsredna tirnica, ki kri\xc5\xbea Neptunovo, ka\xc5\xbee na dodatne namige o izvoru Tritona kot planetarnem telesu, podobnem Plutonu._NEWLINE_Zaradi svoje vzvratne tirnice se Tritonova \xc5\xbee tako majhna tirnica \xc5\xa1e dodatno zmanj\xc5\xa1uje zaradi plimskih vplivov. Napovedi ka\xc5\xbeejo, da bo Triton \xc4\x8dez 1,4 do 3,6 milijarde let pre\xc5\xa1el Neptunovo Rocheevo mejo . Najverjetnej\xc5\xa1a posledica bo tr\xc4\x8denje z Neptunovo atmosfero, mo\xc5\xbeen pa je tudi nastanek prstana zaradi plimskih motenj._NEWLINE_\xc5\xa0e ena edinstvena zna\xc4\x8dilnost Tritonove orbite, posledica plimskih vplivov tako velike lune in bli\xc5\xbeine glavnega telesa, je, da je tirnica popolna kro\xc5\xbenica z isrednostjo ni\xc4\x8d do \xc5\xa1estnajst decimalnih mest.\n_START_SECTION_\nLetni \xc4\x8dasi\n_START_PARAGRAPH_\nNenavadna je tudi vrtilna os Tritona, saj je nagnjena za 157\xc2\xb0 glede na Neptunovo os in 130\xc2\xb0 glede na Neptunovo tirnico. To pomeni, da Tritonova vrtilna os dvakrat na Neptunovo leto ka\xc5\xbee znotraj 40\xc2\xb0 od Sonca, podobno kot Uran. Ko Neptun obkro\xc5\xbea Sonce, se Tritonova polarna obmo\xc4\x8dja obrnejo proti Soncu, kar verjetno povzro\xc4\x8di izrazite spremembe letnih \xc4\x8dasov, ko se eden in nato drugi pol obrneta proti son\xc4\x8dni svetlobi. Med mimoletom Voyagerja 2 je bil Tritonov ju\xc5\xbeni pol obrnjen proti Soncu. Skoraj celotna ju\xc5\xbena polobla je pokrita z\xc2\xa0\xc2\xbbledeno kapo\xc2\xab\xc2\xa0zmrznjenega du\xc5\xa1ika in metana.\n_START_SECTION_\nFizikalne zna\xc4\x8dilnosti\n_START_PARAGRAPH_\nTriton ima gostoto 2,05 g/cm\xc2\xb3, sestavljen pa je iz ene \xc4\x8detrtine vodnega ledu in preostanka kamnitega materiala. Ima redko du\xc5\xa1ikovo atmosfero z majhnim dele\xc5\xbeem metana. Atmosferski tlak je samo okoli 0,01 milibara. Tritonova povr\xc5\xa1inska temperatura je samo 34,5 K, kar je celo hladneje od Plutonove povpre\xc4\x8dne temperature 44 K. Presenetljivo pa je Triton geolo\xc5\xa1ko aktiven. Njegovo povr\xc5\xa1je je sve\xc5\xbee in le redko posejano s kraterji, Voyager 2 pa je opazoval \xc5\xa1tevilne ledene ognjenike, ki so bruhali teko\xc4\x8di du\xc5\xa1ik, prah ali metanove spojine izpod povr\xc5\xa1ja v izbruhih, visokih do osem kilometrov. Ta ognjeni\xc5\xa1ka dejavnost je verjetno posledica sezonskega segrevanja zaradi Sonca in ne zaradi plimskega segrevanja, ki povzro\xc4\x8da ognjenike na Ii. Na celotni Tritonovi povr\xc5\xa1ini so obse\xc5\xbeni grebeni in doline v zapletenih vzorcih, ki so verjetno posledica ciklov zamrzovanja in odtajanja. Povr\xc5\xa1ina Tritona obsega 23 milijonov km\xc2\xb2 (4,5\xc2\xa0% Zemljine povr\xc5\xa1ine ali 15,5\xc2\xa0% Zemljinega kopna).\n_START_SECTION_\nMo\xc5\xbenosti za \xc5\xbeivljenje\n_START_PARAGRAPH_\nZaradi svoje geolo\xc5\xa1ke dejavnosti in mo\xc5\xbenega plimskega segrevanja je bilo predlagano, da bi Triton lahko gostil vodnim podobne \xc5\xbeivljenjske oblike v plasti teko\xc4\x8dine pod povr\xc5\xa1jem (podobni predlogi obstajajo za Jupitrovo luno Evropa). \xc4\x8ce je Triton kandidat za nezemeljsko \xc5\xbeivljenje, potem to ne bi bilo podobno \xc5\xbeivljenju na Zemlji zaradi skrajnega mraza in teme v zunanjih delih Oson\xc4\x8dja.'